**Informatīvais ziņojums**

**„Par Latvijas viedokli Latvijas – Igaunijas**

**Starpvaldību komisijas pārrobežu sadarbības veicināšanai 2017.gada sēdē”**

**1.Situācijas raksturojums**

Pamatojoties uz Ministru kabineta 2015.gada 28.jūlija sēdes protokola Nr.36 79.§ 3.1. apakšpunktu, Vides aizsardzības un reģionālās attīstības ministrija (turpmāk – VARAM), nodrošinot Latvijas Republikas un Igaunijas Republikas Starpvaldību komisijas pārrobežu sadarbības veicināšanai (turpmāk – Latvijas – Igaunijas SVK vai SVK) darba koordināciju Latvijā, informē, ka ir panākta vienošanās ar Igaunijas pusi par Latvijas – Igaunijas SVK sēdes organizēšanu 2017.gada sākumā. Pēdējā Latvijas – Igaunijas SVK sēdē notika 2015.gada 20.februārī Tāgeperā, Igaunijā, par kuras norisi tika sagatavots un Ministru kabinetā 2015.gada 28.jūlijā ar protokollēmumu Nr.36 79§ (turpmāk – protokollēmums) apstiprināts Informatīvais ziņojums „Par pārrobežu sadarbības stiprināšanu Latvijas – Igaunijas un Latvijas – Lietuvas Starpvaldību komisijās”.

Ievērojot rotācijas principu, Latvijas – Igaunijas SVK nākamā sēde tiks organizēta Latvijā, un to vadīs vides aizsardzības un reģionālās attīstības ministrs. Latvijas – Igaunijas SVK 2017.gada sēdes organizēšana tiks nodrošināta VARAM budžetā piešķirto līdzekļu ietvaros.

Saskaņā ar Latvijas – Igaunijas SVK nolikumu, tās izveidošanas **mērķis** **ir vienoties par kopīgiem pasākumiem un aktivitātēm**, kas palīdz nodrošināt brīvu darbaspēka, preču, pakalpojumu un kapitāla kustību Latvijas un Igaunijas pārrobežu reģionos, **grozot vai papildinot attiecīgos tiesību aktus un/vai noslēdzot vienošanos starp valstīm.**

Lai turpmāk nodrošinātu efektīvāku SVK formāta izmantošanu abu valstu aktuālo jautājumu, kas atbilst SVK kompetencei, risināšanai, VARAM sadarbībā ar atbildīgajām institūcijām ir sagatavojusi informatīvo ziņojumu “Par Latvijas viedokli Latvijas – Igaunijas Starpvaldību komisijas pārrobežu sadarbības veicināšanai 2017.gada sēdē” (turpmāk – Informatīvais ziņojums). Tā sagatavošanai VARAM š.g. maijā aicināja nozaru ministrijas un citas iesaistītās institūcijas atbilstoši to kompetencei izvērtēt un sniegt savu viedokli par 2015. gada Latvijas – Igaunijas SVK sēdes protokolā un Informatīvajā ziņojumā iekļautajiem jautājumiem, nepieciešamības gadījumā precizēt jautājuma būtību, norādīt tā risināšanas statusu, izvērtēt lietderību šī jautājuma izskatīšanai Latvijas – Igaunijas SVK formātā, sniegt priekšlikumu tā tālākai risināšanai vai arī sniegt detalizētu pamatojumu jautājuma turpmākai neiekļaušanai Latvijas – Igaunijas SVK darba kārtībā.

Pamatojoties uz iesniegto informāciju, VARAM informē par izdarītajiem secinājumiem un sniedz priekšlikumus Latvijas pozīcijai par tālāko rīcību šo jautājumu virzībā.

**2.Priekšlikumi Latvijas – Igaunijas SVK 2015.gada sēdes protokolā iekļauto jautājumu risināšanai un Latvijas un Igaunijas pušu jaunie ierosinājumi Latvijas – Igaunijas SVK darba kārtībai 2017.gadā**

2015.gadā tika nolemts saglabāt turpmākajā SVK darba kārtībā šādus jautājumus:

* veselības aprūpe un ar veselības aprūpi saistītie sociālie pakalpojumi pierobežas reģionos;
* profesionālā izglītība, mūžizglītība un bezdarbnieku pārkvalifikācija;
* pārrobežas dzelzceļa līnijas „Tallina – Rīga” attīstība;
* remontdarbi grants ceļu sakārtošanai pierobežas reģionos;
* ugunsdzēsības un glābšanas dienestu sadarbība pierobežas reģionos un piekrastē un jūrā;
* tūrisma attīstība;
* kopīgu pasākumu plānošana pierobežas reģionos (piemēram, Igaunijas un Latvijas simtgades svinības);
* nodokļu jautājumi pierobežas reģionos.

2016.gadā abu valstu SVK koordinējošās institūcijas apkopoja nozaru ministriju, iesaistīto institūciju un pierobežas pašvaldību viedokļus. Tā rezultātā no jauna SVK darba kārtībai 2017.gadam tiek virzīti vēl trīs jautājumi:

* Iedzīvotāju reģistru datu apmaiņa starp Igauniju un Latviju;
* Kopīgā starppilsētu sabiedriskā transporta ieviešana Valkā un Valgā;
* Darbaspēka mobilitāte pierobežas reģionos.

Tālāk Informatīvajā ziņojumā visi augstākminētie jautājumu apraksti tiek sagrupēti pa jomām.

**2.1.Veselības aprūpes pakalpojumi pierobežas reģionos**

Jautājums par neatliekamās medicīniskās palīdzības un veselības aprūpes pakalpojumiem pierobežas reģionos tiek virzīts turpmākai izskatīšanai un diskusijai no Valkas pašvaldības puses, sadalot to trīs daļās:

**2.1.1.Neatliekamā medicīniskā palīdzība**

Jautājuma būtība: 2010.gada 24.septembrī starp Latvijas Republikas Veselības ministriju (turpmāk – Veselības ministrija), Igaunijas Republikas Sociālo lietu ministriju un Igaunijas Republikas Iekšlietu ministriju tika noslēgta vienošanās par savstarpējo palīdzību neatliekamās medicīniskās palīdzības sniegšanu pierobežas teritorijā (turpmāk – Vienošanās).

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses viedoklis vai priekšlikums** |
| Valkas novada pašvaldības viedoklis: Vienošanās būtu jāaktualizē atbilstoši šīsdienas situācijai, precizējot gadījumus, kuros Valkas novada iedzīvotāji ar Latvijas Republikas neatliekamās medicīniskā palīdzības autotransportu varētu tikt transportēti uz Valgas slimnīcu, Igaunijā, nevis uz Vidzemes slimnīcu Valmierā. Izdarot grozījumus, vērā būtu jāņem ne tikai apdraudējums pacienta veselībai un dzīvībai, bet arī ekonomiskais izdevīgums. Ar šo iniciatīvu Valkas novada dome 2015.gadā vērsās Veselības ministrijā. Veselības ministrijas, Nacionālā veselības dienesta, Neatliekamās palīdzības dienesta un SIA „Vidzemes slimnīca” pārstāvji š.g. sākumā iepazinās ar situāciju Valgas slimnīcā klātienē.  Veselības ministrijas viedoklis: izvērtējot situāciju par piemērotāku tika atzīts risinājums slēgt jaunu līgumu starp Latvijas Neatliekamās medicīniskās palīdzības dienestu un Valgas slimnīcu par Latvijas pierobežas teritorijas Valkas novada pacientu nogādāšanu Valgas slimnīcā neatliekamos gadījumos nepieciešamo veselības aprūpes pakalpojumu saņemšanai, vienlaikus risinot jautājumu par apmaksas nosacījumiem Valkas novada pacientiem, saņemot neatliekamos veselības aprūpes pakalpojumus Valgas slimnīcā. Līgums varētu noteikt Neatliekamās medicīniskās palīdzības dienesta Latvijā un Valgas slimnīcas sadarbības formātu neatliekamās palīdzības sniegšanā šādos gadījumos:   * Valkas iedzīvotājiem nepieciešama neatliekamā medicīniskā palīdzība dzīvībai bīstamos gadījumos, kad transportēšana līdz Vidzemes slimnīcai Valmierā nav iespējama vai arī ceļā pavadītais laiks var būt kritisks pacienta dzīvībai; * Igaunijas pilsoņiem, kuriem Latvijas teritorijā palīdzību sniegusi Latvijas neatliekamās medicīniskās palīdzības dienesta  brigāde un medicīnisko indikāciju dēļ nepieciešama stacionēšana.   Priekšlikums par augstāk minētā līguma sagatavošanu Igaunijas Sociālo lietu ministrijai tika nosūtīts 2016.gada 6.jūlijā. | No Igaunijas Sociālo lietu ministrijas 2016.gada 12.oktobrī tika saņemta atbildes vēstule, kurā ir pausts atbalsts Veselības ministrijas priekšlikumam par līguma starp Latvijas Neatliekamās medicīniskās palīdzības dienestu un Valgas slimnīcu par Latvijas pierobežas teritorijas Valkas novada pacientu nogādāšanu Valgas slimnīcā neatliekamos gadījumos nepieciešamo veselības aprūpes pakalpojumu saņemšanai sagatavošanu. |

**2.1.2.Nepieciešamās medicīniskās palīdzības sniegšana Latvijas iedzīvotajiem atrodoties Igaunijas pierobežā**

Jautājuma būtība: Ja Valkas novada iedzīvotāji īslaicīgi uzturas Igaunijas teritorijā un viņiem šīs uzturēšanās laikā ir nepieciešama medicīniskā palīdzība, Valkas novada iedzīvotāji to var saņemt Valgas slimnīcā, izmantojot Eiropas veselības apdrošināšanas karti (EVAK) un samaksājot par pakalpojumu pacienta iemaksu. Citos gadījumos vēršanās Valgas slimnīcā atbilstoši normatīvajos aktos noteiktajam tiek uzskatīta par plānveida medicīnisko palīdzību, par ko sākotnēji Valkas novada iedzīvotājiem ir jāmaksā pašiem.

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses viedoklis vai priekšlikums** |
| Valkas novada pašvaldības viedoklis: ņemot vērā to, ka medicīniskās palīdzības sniegšanas iespējas Valgas slimnīcā ir plašākas, piemēram, rentgena un laboratorijas pakalpojumi ir pieejami visu diennakti septiņas dienas nedēļā, slimnīcā dežurē plašāks ārstu-speciālistu loks, iespēja, izmantojot EVAK, vērsties pēc nepieciešamās medicīniskās palīdzības Valgas slimnīcā gadījumos, kad tāda nav pieejama Valkas pilsētā (piemēram, Latvijas teritorijā gūtu traumu gadījumā vakaros vai brīvdienās, kad Valkā nav pieejams rentgens), būtu neatsverams ieguvums Valkas novada iedzīvotājiem, jo iedzīvotājiem šādos gadījumos tiktu aiztaupīts 50 km garais ceļš līdz Valmierai un medicīniskā palīdzība tiktu saņemta ātrāk.  Lai risinātu šo jautājumu, Valkas novada dome vērsās Veselības ministrijā ar lūgumu izskatīt iespēju slēgt nolīgumu starp Latvijas Republiku un Igaunijas Republiku par veselības aprūpi pierobežas reģionā kā to nosaka 2011.gada 9.marta Eiropas Parlamenta un Eiropas Padomes direktīva 2011/24/ES par pacientu tiesību piemērošanu pārrobežas veselības aprūpē (turpmāk – direktīva par pacientu tiesību piemērošanu pārrobežas veselības aprūpē).  Veselības ministrijas viedoklis ir, ka direktīvas tiesību par pacientu tiesību piemērošanu pārrobežas veselības aprūpē normas ir pārņemtas pilnībā un tās ir iekļautas 2013.gada 17.decembra noteikumos Nr.1529 „Veselības aprūpes organizēšanas un finansēšanas kārtība” (turpmāk - MK noteikumi Nr.1529).  Valkas novada dome vērš uzmanību, ka MK noteikumos Nr.1529 ir noteikta kārtība, kādā tiek atlīdzināti izdevumi par citā Eiropas Savienības, Eiropas Ekonomikas Zonas dalībvalstī un Šveicē saņemtajiem veselības aprūpes pakalpojumiem (MK noteikumu Nr.1529 328.-331.punkti). Veselības aprūpe pierobežā, kā tas ir Valkas/ Valgas gadījumā nav atrunāta atsevišķi.  Valkas novada domes priekšlikums: slēgt nolīgumu starp Latvijas Republiku un Igaunijas Republiku par veselības aprūpes pakalpojumu sniegšanu pierobežas reģionos.  Veselības ministrijas viedoklis: Valkā iedzīvotājiem tiek nodrošināti šādi valsts apmaksātie veselības aprūpes pakalpojumi:   * Pilsētā ir 7 ģimenes ārstu prakses; * Ambulatori pieņem šādi speciālisti: traumatologs, ķirurgs, dermatovenerologs, oftalmologs, onkologs, ginekologs, neirologs, endokrinologs, rehabilitācijas speciālisti; * Ambulatorie izmeklējumi: rentgendiagnostika, ultrasonogrāfija, endoskopija, EKG, laboratorija; * Pilsētā ir steidzamās medicīniskās palīdzības punkts, kur diennakts režīmā dežurē ārsts un medmāsa; * Pilsētā ir dislocēta neatliekamās medicīniskās palīdzības brigāde.   Veselības ministrija sadarbībā ar Pasaules banku turpina darbu pie veselības sistēmas un veselības aprūpes pakalpojumu sniedzēju struktūras pārskatīšanas, kā rezultātā tiks izstrādāts veselības pakalpojumu sniedzēju kartējums, nosakot reģionālo, lokālo u.c. līmeņu ārstniecības iestāžu sniegto pakalpojumu klāstu. Gatavojot minēto dokumentu, tiks izvērtēta arī pakalpojumu pieejamība Valkas novada iedzīvotājiem. | Igaunijas puse par minēto priekšlikumu viedokli nav sniegusi |

**2.1.3.Plānveida medicīniskā aprūpe**

Jautājuma būtība: Šobrīd Valkas iedzīvotāji Valgas slimnīcā var saņemt plānveida medicīnas pakalpojumus par maksu. Iedzīvotājiem ir tiesības saņemt izdevumu atlīdzību par saņemtajiem veselības aprūpes pakalpojumiem, ja tie saskaņā ar veselības aprūpes jomu regulējošiem normatīvajiem aktiem tiek apmaksāti no Latvijas valsts budžeta līdzekļiem. Lai saņemtu izdevumu atlīdzību, Valkas novada iedzīvotājiem ir jāvēršas Nacionālajā veselības dienestā, iesniedzot tajā MK noteikumu Nr.1529 329.punktā uzskaitītos dokumentus.

Līdz 2016.gada martam Valgas slimnīcas izsniegtajam dokumentam par saņemtajiem veselības aprūpes pakalpojumiem bija nepieciešams notariāli apstiprināts tulkojums latviešu valodā, šobrīd tulkojumam notariālais apstiprinājums nav nepieciešams. Veselības aprūpes pakalpojumu tarifi Latvijā un Igaunijā atšķiras, Latvijā tie var būt būtiski zemāki. MK noteikumi Nr.1529 ir apjomīgi un sarežģīti, tādēļ iedzīvotājiem nav skaidrs, cik lielā mērā un kādi izdevumi tiks atmaksāti. Tas pacientam liedz izdarīt informētu izvēli.

|  |  |
| --- | --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** | **Igaunijas puses viedoklis vai priekšlikums** |
| Valkas novada pašvaldības viedoklis**:** Ir nepieciešams sagatavot iedzīvotājiem vienkāršu, saprotamu informāciju par izdevumu atmaksas kārtību, kā arī par veselības aprūpes pakalpojumu tarifu apmēru Latvijā, lai iedzīvotāji varētu izdarīt informētu izvēli.  Veselības ministrijas viedoklis:  Iedzīvotājiem ir tiesības saņemt izdevumu atlīdzību par saņemtajiem veselības aprūpes pakalpojumiem, ja tie saskaņā ar veselības aprūpes jomu regulējošiem normatīvajiem aktiem tiek apmaksāti no Latvijas valsts budžeta līdzekļiem. Kā viens no nosacījumiem sekundārās veselības aprūpes pakalpojumu apmaksai no valsts budžeta ir ģimenes ārsta vai ārstējošā ārsta nosūtījums. Ģimenes ārsts, nosūtot pacientu uz konsultācijām vai ārstēšanu, varētu pacientu informēt par pakalpojumu izmaksām Latvijā.  Precīzu cenrāžu salīdzinošo tabulu nav iespējams sagatavot, jo pakalpojumu apmaksas nosacījumi katrā valstī ir atšķirīgi.    Veselības ministrijas viedoklis:  Ir uzsākts darbs lai noorganizētu sadarbību pakalpojumu nodrošināšanai neatliekamos gadījumos. Sadarbība plānveida veselības aprūpes pakalpojumu nodrošināšanā varētu būt kā nākošais solis. | Ir jāturpina rast iespēju Valgas slimnīcas piedāvāto medicīnisko pakalpojumu izmantošanai Valkas iedzīvotājiem. Jāmeklē risinājums finansējuma nodrošināšanai Latvijas pacientiem arī par plānveida medicīniskiem pakalpojumiem.  Igaunijas puses priekšlikums: abu valstu speciālistiem no Latvijas Veselības ministrijas, Nacionālā veselības dienesta, Igaunijas veselības apdrošināšanas fonda un Valgas slimnīcas vienoties par variantiem vienkāršot Latvijas pacientu iespējas saņemt plānveida medicīnisko aprūpi Valgas slimnīcā. |

**Latvijas priekšlikums jautājuma virzībai:**

1. uzsākt Latvijas un Igaunijas par veselības aprūpes nozari atbildīgo institūciju darbu pie divu līgumu sagatavošanas:

* līguma starp Latvijas Neatliekamās palīdzības dienestu un Valgas slimnīcu, lai Latvijas Neatliekamās medicīniskās palīdzības dienesta brigādēm būtu iespēja nepieciešamības gadījumā pacientus no Latvijas pierobežas apdzīvotajām teritorijām Valkas novada nogādāt Valgas slimnīcā;
* līguma starp Latvijas Nacionālo veselības dienestu un Valgas slimnīcu, lai Latvijas Nacionālais veselības dienests varētu samaksāt Valgas slimnīcai augstākminētajos gadījumos;

1. SVK turpināt sekot līdzi jautājuma risināšanas gaitai.

**2.2.Profesionālā izglītība, mūžizglītība un bezdarbnieku pārkvalifikācija**

Jautājuma būtība: Igaunijas puse aicina Latviju rast iespējas nodrošināt finansējumu Latvijas audzēkņu mācībām Valgas profesionālās izglītības centrā, kurā viņi apgūst galdnieka amatu. Šie audzēkņi vidējo izglītību iegūst Valkā, bet profesionālo izglītību - Valgā, kur izglītības centrā mācības notiek latviešu valodā un ir piesaistīts pasniedzējs no Latvijas. Latvijas audzēkņu arodmācības Valgā līdz šim finansē Igaunija. Igaunijas puse vērš uzmanību, ka starp abu valstu valdībām joprojām nav noslēgts attiecīgs līgums par Latvijas audzēkņu apmācību Valgā un ar to saistītajiem jautājumiem.

Igaunijas puse aicinaarī meklēt iespējas ieinteresēt Igaunijas audzēkņus mācīties Latvijas profesionālajās izglītības iestādēs, lai veicinātu pārrobežu izglītību.

|  |  |
| --- | --- |
| **Par nozari atbildīgās Latvijas institūcijas viedoklis vai priekšlikums** | **Igaunijas puses viedoklis vai priekšlikums** |
| Pēc Izglītības un zinātnes ministrijas 2016.gadā sniegtās informācijas, divu pēdējo mācību gadu laikā interesentu skaits no Latvijas nav bijis pietiekams, lai nokomplektētu pilnu audzēkņu grupu ar latviešu mācību valodu mācībām Valgas profesionālās izglītības centrā. Ņemot vērā, ka pēdējos gados Latvijā tiek attīstītas modernas un pievilcīgas iespējas apgūt profesionālo izglītību (piemēram, no 2016.gada paaugstināta valsts stipendija, labiekārtotas dienesta viesnīcas un ar jaunajām tehnoloģijām aprīkota mācību vide), profesionālās izglītības infrastruktūra Vidzemes reģionā (Valmieras tehnikums, Smiltenes tehnikums, Priekuļu tehnikums un Cēsu profesionālā vidusskola) nodrošina Valgas profesionālās izglītības centra piedāvājumam līdzvērtīgu izglītības programmu apguves piedāvājumu, Izglītības un zinātnes ministrija uzskata, ka jautājums par Latvijas audzēkņu mācību finansēšanu Valgas profesionālās izglītības centrā ir zaudējis aktualitāti.  Izglītības un zinātnes ministrijas viedoklis:  Ņemot vērā demogrāfisko situāciju, profesionālās izglītības iestāžu tīkla optimizācijas plānus un finanšu resursus, Latvijas puse neuzskata par iespējamu vismaz tuvākajos gados rast risinājumu Latvijas audzēkņu mācību finansēšanai Valgas profesionālās izglītības centrā;  Attiecībā uz Igaunijas puses priekšlikumu rast iespējas ieinteresēt Igaunijas audzēkņus mācīties Latvijas profesionālajās izglītības iestādēs, lai veicinātu pārrobežu izglītību Izglītības un zinātnes ministrija informē, ka Latvijas profesionālās izglītības iestādēs mācības notiek valsts valodā un nav plānots veidot mācību programmas citās ES valodās , kā tas ir augstskolās. Ja kādi Igaunijas jaunieši var un vēlas mācīties latviešu valodā, viņi var pieteikties mācībām un līdzvērtīgiem noteikumiem kā Latvijas vai jebkuras citas ES valsts pilsoņi.  Abu valstu profesionālās izglītības iestādes sadarbojas uz divpusējās vai daudzpusējās sadarbības līgumu pamata, lielākoties ES izglītības programmas ERASMUS + ietvaros, kas paredz gan mācībspēku apmaiņu, gan audzēkņu apmaiņu  praktiskajai  apmācībai. Sadarbība notiek arī Ziemeļvalstu Ministru padomes izglītības programmas NORDPLUS ietvaros.  Visa informācija par iespēju piedalīties ERASMUS + programmā pieejama Igaunijas aģentūrā ARHIMEDES un Latvijas Valsts izglītības attīstības aģentūrā.  Saskaņā ar Vidzemes plānošanas reģiona informāciju 2016.gadā tika pētītas darba tirgus tendences Vidzemē un izdots Vidzemes Augstskolas izstrādātais pētījums[[1]](#footnote-1) “Valmierā un Vidzemes reģionā piedāvātās izglītības atbilstība uzņēmēju pieprasījumam un nodarbinātības prognozēm”. | Turpināt rast risinājumu Latvijas audzēkņu mācību finansēšanai Valgas profesionālās izglītības centrā, kā arī meklēt iespējas ieinteresēt Igaunijas audzēkņus mācīties Latvijas profesionālajās izglītības iestādēs, lai veicinātu pārrobežu izglītību. Jāapzinās abu valstu sadarbības jomas profesionālajā izglītībā.   * Uzdot pašvaldībām (piem. Valgas un Valkas) apzināties vietējā darbaspēka vajadzības un Igaunijas un Latvijas uzņēmēju prasības. |

**Latvijas priekšlikums jautājuma virzībai:**

1. neiekļaut jautājumu par Latvijas audzēkņu mācību finansēšanu Valgas profesionālās izglītības centrā SVK darba kārtībā, sakarā ar to, ka jautājums ir zaudējis aktualitāti;
2. neiekļaut jautājumu par Igaunijas audzēkņu mācībām LV profesionālajās izglītības iestādēs saistībā ar to, ka pastāv citi sadarbības formāti izglītības jomā.

**2.3.Darbaspēka mobilitāte pierobežas reģionos**

Jautājuma būtība: 2015.gada SVK sēdē puses vienojās, ka jautājumi par sadarbību informācijas apmaiņā par brīvajām darba vietām pierobežas reģionos un darbaspēka kustību varētu tikt izslēgti no SVK uzdevumu saraksta, jo šobrīd sadarbība starp attiecīgajām iestādēm ir izveidota un tā veiksmīgi turpinās.

|  |  |
| --- | --- |
| **Par nozari atbildīgās Latvijas institūcijas viedoklis vai priekšlikums** | **Igaunijas puses viedoklis vai priekšlikums** |
| VARAM viedoklis: jautājumā par darbaspēka mobilitātes pierobežā praktiskiem risinājumiem abas valstis ir vienojušās Igaunijas-Latvijas pārrobežu sadarbības programmā iekļaut prioritāti, kas vērsta uz nodarbinātības iespēju paplašināšanu, vakanču aizpildīšanas paātrināšanu un informācijas pieejamības uzlabošanu darba meklētājiem un darba devējiem robežas pretējā pusē. Rezultātā tiks uzlabotas nodarbinātības iespējas, piemēram, izveidotas vakanču datubāzes un organizēti ar pārkvalifikāciju saistītie pasākumi. Iedzīvotājiem un uzņēmējiem abās robežas pusēs tiks nodrošināta labāka piekļuve attiecīgai informācijai un atbalsta pasākumiem, kas palīdzēs paātrināt vakanču aizpildīšanu, uzlabos nepieciešamo speciālistu atrašanas iespējas. | Igaunijas puse 2016.gadā izteica vēlmi atkal iekļaut šo jautājumu SVK diskusijā un apspriest iespējas darbaspēka mobilitātes uzlabošanai pierobežu reģionos un ātrākai informācijas apmaiņai. |

**Latvijas priekšlikums jautājuma virzībai:**

1. turpināt sadarbību starpresoru līmenī;
2. neiekļaut jautājumu SVK darba kārtībā, jo tas neskar izmaiņas Latvijas vai Igaunijas nacionālajos normatīvajos aktos, līdz ar to, saskaņā ar SVK nolikumu, ir  ārpus SVK kompetences.

**2.4.Pārrobežu dzelzceļa līnijas “Tallina - Rīga” attīstība**

**2.4.1.Pasažieru pārvadājumi maršrutā Rīga -Tallina**

Jautājuma būtība**:** pasažieru vilciens Rīga-Valga-Tallina ar pārsēšanos Valgā kursē kopš 2011.gada, tomēr pasažieru vilciena līnijas Rīga-Tallina līdz šim nav sākusi darboties. Jautājums tika vairākkārt apspriests SVK formātā. Igaunijas Ekonomikas un komunikāciju ministrija un Finanšu ministrija, saskaņā ar veikto izvērtējumu 2012.gadā, informēja, ka maršruts Rīga-(Valga)-Tallina nav konkurētspējīgs (laika ziņā), nav pārvadātāja, kas varētu sniegt pakalpojumus abās valstīs, kā arī ir nepietiekoši finanšu resursi pakalpojuma dotēšanai. Latvijas SVK delegācija norādīja, ka posmā Rīga-Tallina pārvadājumus veic aptuveni 20 autobusi, nodrošinot ērtu pārvietošanos dažādos diennakts laikos. Vilciena līnija nespēs piedāvāt tikpat elastīgus braukšanas laikus, kā to šobrīd piedāvā autobusu satiksme. Tomēr Igaunijas puse ir ieinteresēta turpināt sarunas par jautājumu arī 2017.gadā. 2015.gada SVK sēdē tika nolemts projekta "Rail Baltica" un pasažieru vilciena līnijas Tallina-Rīga izveides tēmas atstāt SVK uzdevumu sarakstā vismaz uz gadu, lai sniegtu priekšlikumus par iespējamiem risinājumiem SVK ietvaros.

|  |  |
| --- | --- |
| **Par nozari atbildīgās Latvijas institūcijas viedoklis vai priekšlikums** | **Igaunijas puses viedoklis vai priekšlikums** |
| Atbilstoši Satiksmes ministrijas 2016.gadā sniegtajai informācijai šobrīd jautājums Latvijai nav aktuāls, jo primāri ir svarīgi nodrošināt iekšzemes pasažieru pārvadājumus. Ņemot vērā ģeogrāfiskās atšķirības esošajā dzelzceļa un autoceļu izvietojumā un to, ka dzelzceļa maršruts ir garāks, maršruts Rīga – Tallina pa esošo dzelzceļa līniju nav konkurētspējīgs, salīdzinot ar autobusu pārvadājumiem. Latvija šobrīd nav gatava nodrošināt dzelzceļa pasažieru pārvadājumu dotēšanu šajā maršrutā, taču pozitīvi novērtētu, ja Igaunijas puses pārvadātājs, atbilstoši Latvijas normatīvo aktu prasībām veiktu piedāvātajā maršrutā pārvadājumus Latvijas teritorijā. | Aicināt VAS “Latvijas Dzelzceļš”, “Igaunijas Dzelzceļš”, AS “Elron” un AS “Pasažieru Vilciens” pārstāvjus uz SVK kārtējo sēdi, lai apmainītos ar informāciju par dzelzceļa uzlabojumiem, plānotajām investīcijām un attīstību. |

**Latvijas priekšlikums jautājuma virzībai:**

1. informēt Igaunijas pusi par Latvijas pozīciju šajā jautājumā: Latvija šobrīd nav gatava nodrošināt dzelzceļa pasažieru pārvadājumu subsidēšanu maršrutā Rīga-Tallina, taču pozitīvi novērtētu, ja Igaunijas puses pārvadātājs, atbilstoši Latvijā piemērojamām prasībām (drošības sertifikācija, pieteikšanās infrastruktūras jaudai), veiktu piedāvātajā maršrutā pārvadājumus (kā komercpārvadājumus) Latvijas teritorijā;[[2]](#footnote-2)
2. saskaņā ar Igaunijas puses priekšlikumu iestāžu un uzņēmumu pārstāvjiem, kas saistīti ar dzelzceļa pārvadājumiem, piedalīties sanāksmē pirms kārtējas SVK sēdes 2017.gadā un informēt SVK par tās rezultātiem;
3. neiekļaut jautājumu turpmākās SVK darba kārtībā.

**2.4.2. Kustības sarakstu dzelzceļa maršrutā Rīga-Valga un Valga-Tallina sinhronizēšana**

Jautājuma būtība: Igaunijas puse ierosina izvērtēt iespējas sinhronizēt kustības sarakstu dzelzceļa maršrutā Rīga-Valga un Valga-Tallina abos virzienos, lai padarītu pakalpojumu pievilcīgāku pasažieriem. Valkas novada pašvaldība aicina lemt par vilcienu pienākšanas/atiešanas laika pārbīdi par 1-2 stundām, lai veidotos labāka vilcienu kustības sasaiste darba dienās.

|  |  |
| --- | --- |
| **Par nozari atbildīgās Latvijas institūcijas viedoklis vai priekšlikums** | **Igaunijas puses viedoklis vai priekšlikums** |
| VSIA “Autotransporta direkcija” viedoklis: valsts organizēti un dotēti pārvadājumi pa sliežu ceļiem tiek veikti, lai nodrošinātu iedzīvotājiem iespēju pārvietoties valsts teritorijā. Tā kā vilcienu un autobusu maršruti tiek veidoti vienotā tīklā, līdz ar izmaiņām vilcienu kustības sarakstos, tiek veiktas izmaiņas arī tam pieskaņotajos autobusu kustības sarakstos, līdz ar to grozījumi vilcienu kustības grafikā skars daudzus pasažierus, kuri ikdienā izmanto sabiedriskā transporta pakalpojumus Latvijas teritorijā.  Pēdējās izmaiņas vilcienu kustības sarakstā maršrutā Rīga-Sigulda-Valmiera-Lugaži ir stājušās spēkā 2016.gada 1.jūnijā. Izmaiņas tika skaņotas ar ieinteresētajām pašvaldībām un plānošanas reģioniem. | Izvērtēt iespējas sinhronizēt kustības sarakstu dzelzceļa maršrutā Rīga-Valga un Valga-Tallina abos virzienos |

**Latvijas priekšlikums jautājuma virzībai:**

Neiekļaut jautājumu par kustības sarakstu sinhronizāciju dzelzceļa maršrutā Rīga-Valga un Valga-Tallina SVK darba kārtībā. Valkas novada pašvaldībai jautājumu par vilcienu kustības sinhronizāciju risināt Latvijas normatīvajos aktos noteiktajā kārtībā.

**2.5. Remontdarbi grants ceļu sakārtošanai pierobežas reģionos**

Jautājuma būtība: Abu valstu pierobežas teritorijā vairāku ceļu segumu kvalitāte ir sliktā stāvoklī un nepieciešama to rekonstrukcija. Līdz šim rekonstrukcija ir tikusi veikta gan atsevišķi no abu valstu budžetiem, gan arī īstenojot kopīgus ceļu rekonstrukcijas projektus Eiropas Struktūrfondu 3.mērķa “Eiropas teritoriālā sadarbība” Igaunijas – Latvijas pārrobežu sadarbības programmas 2007.-2013.gadam ietvaros:

* 2011.g. Autoceļa Karksi Nuija-Sedas tilts rekonstrukcija;
* 2013.g. Autoceļa Kilingi Nõmme-Mazsalaca rekonstrukcija;
* 2015.g. Autoceļa Ape-Mõniste rekonstrukcija.

|  |  |
| --- | --- |
| **Par nozari atbildīgās institūcijas Latvijas viedoklis vai priekšlikums** | **Igaunijas puses viedoklis vai priekšlikums** |
| Satiksmes ministrija ierosina izskatīt iespēju Igaunijas – Latvijas pārrobežu sadarbības programmas 2014.-2020.gadam ietvaros īstenot divus pārrobežu infrastruktūras uzlabošanas projektus, par kuriem iepriekš vienojās Latvijas un Igaunijas autoceļu administrācijas.  VARAM kā Nacionālā atbildīgā iestāde par Eiropas Savienības strukturālo un investīciju fondu mērķa “Eiropas teritoriālā sadarbība” programmu ieviešanu Latvijā informē, ka Igaunijas – Latvijas pārrobežu sadarbības programma 2014.-2020.gadam neparedz finansējumu grants ceļu rekonstrukcijai. Programmas sagatavošanas laikā priekšlikums par šādu aktivitāti tika virzīts diskusijai ar Igaunijas pusi, taču tika noraidīts, ņemot vērā nepieciešamību esošajā periodā nodrošināt programmas tematisko koncentrāciju uz ne vairāk kā 4 virzieniem / prioritātēm, kā arī ierobežoto programmas finansējumu. | Ņemot vērā to, ka Igaunijas - Latvijas pārrobežu sadarbības programmas 2014.-2020.gadam ietvaros nav iespējams finansēt grants ceļus, kā arī Igaunijas nacionālais finansējums tam nav pieejams, izslēgt jautājumu no SVK darba kārtības |

**Latvijas priekšlikums jautājuma virzībai:**

Neiekļaut jautājumu SVK darba kārtībā, ņemot vērā to, ka Igaunijas - Latvijas pārrobežu sadarbības programmas 2014.-2020.gadam ietvaros nav iespējams finansēt grants ceļu remontdarbus, kā arī to, ka nav nepieciešamas izmaiņas Latvijas vai Igaunijas normatīvajos aktos, līdz ar to, tā risināšanai šobrīd nav nepieciešams SVK formāts.

**2.6.Kopīgā starppilsētu sabiedriskā transporta ieviešana Valkā un Valgā**

Jautājuma būtība: Valgas apriņķa un Valgas novada pašvaldības ierosina ieviest kopīgu starppilsētu sabiedrisko transportu dvīņu pilsētā Valkā / Valgā. Igaunijas puse ir izvirzījusī priekšlikumu gan par kopīgās starppilsētu līnijas izveidi, gan par esošo līniju pagarināšanu pāri robežai.

|  |  |
| --- | --- |
| **Par nozari atbildīgās Latvijas institūcijas viedoklis vai priekšlikums** | **Igaunijas puses viedoklis vai priekšlikums** |
| VSIA “Autotransporta direkcija” skaidro, ka atbilstoši sabiedriskā transporta pakalpojumus reglamentējošo normatīvo aktu prasībām piedāvātais maršruts Valka – Valga neatbilst starppilsētu nozīmes maršruta pazīmēm[[3]](#footnote-3). Saskaņā ar normatīvajiem aktiem šis pārvadājums ir starptautiskas nozīmes pārvadājums, jo maršruta galapunkti atrodas divās dažādās valstīs.  Pamatojoties uz Eiropas Parlamenta un Padomes Regulu Nr. 1073/2009 par kopīgiem noteikumiem attiecībā uz piekļuvi starptautiskajam autobusu pārvadājumu tirgum un Sabiedriskā transporta pakalpojumu likumu, sabiedriskā transporta pārvadājumi valsts iekšienē, tostarp pārvadājumi starppilsētu nozīmes maršrutos, tiek dotēti no valsts budžeta. Šāds valsts atbalsta režīms netiek attiecināts uz starptautiskas nozīmes pārvadājumiem, un līdz ar to, tie nevar tikt iekļauti Latvijas sabiedriskā transporta maršrutu tīklā.  Starptautiskas nozīmes pārvadājumu maršruti tiek atklāti pēc pārvadājumu uzņēmuma iniciatīvas, un tie tiek veikti brīvas komercdarbības un konkurences apstākļos. | Priekšlikums gan par kopīgās starppilsētu līnijas izveidi, gan par esošo līniju pagarināšanu pāri robežai. |

**Latvijas priekšlikums jautājuma virzībai:**

1. iekļaut SVK nākamās sēdes darba kārtībā kā informatīvu jautājumu, atbildīgajām institūcijām apmainoties ar viedokļiem un informāciju par starptautisko pārvadājumu organizēšanas nosacījumiem;
2. jautājuma iekļaušana SVK turpmākajās sēdēs nav lietderīga, jo ES regulējums nepieļauj Igaunijas puses priekšlikuma īstenošanai nepieciešamo izmaiņu veikšanu nacionālajos normatīvajos aktos.

**2.7. Ugunsdzēsības un glābšanas dienestu sadarbība pierobežas reģionos un piekrastē un jūrā: kopīgā, droša radiosakaru kanāla izveide pierobežā**

Jautājuma būtība: 2015.gada Latvijas – Igaunijas SVK sēdē tika panākta vienošanās, ka ir nepieciešams pilnveidot ugunsdzēsības un glābšanas dienestu pakalpojumu sniegšanu, attīstīt ugunsdzēsēju depo tīklu un turpināt atjaunot aprīkojumu, organizēt kopīgus apmācību un pieredzes apmaiņas pasākumus, lai nepieciešamības gadījumā spētu nodrošināt palīdzību arī abu valstu piekrastē un jūrā.

|  |  |
| --- | --- |
| **Par nozari atbildīgās Latvijas institūcijas viedoklis vai priekšlikums** | **Igaunijas puses viedoklis vai priekšlikums** |
| Valsts ugunsdzēsības un glābšanas dienesta viedoklis: sadarbība ir jāturpina, lai attīstītu depo tīklu, uzlabotu tehniku un aprīkojumu, organizētu kopīgus apmācību un pieredzes apmaiņas pasākumus, kā arī iedzīvotāju izglītošanu civilās aizsardzības un ugunsdrošības jomā, lai nodrošinātu drošāku dzīvi pierobežas iedzīvotājiem. | Sadarbība var turpmāk notikt starp atbildīgajām iestādēm abās valstīs. |

**Latvijas priekšlikums jautājuma virzībai:**

1. neiekļaut jautājumu SVK darba kārtībā, jo tas neskar izmaiņas Latvijas vai Igaunijas nacionālajos normatīvajos aktos, līdz ar to, saskaņā ar SVK nolikumu, ir  ārpus SVK kompetences;
2. turpināt sadarbību un jautājumu risināšanu citos pieejamos formātos (abu valstu starpresoru sadarbība, kopīgu projektu īstenošana);
3. pēc nepieciešamības un abpusējās vienošanās ar Igaunijas pusi, informēt SVK dalībniekus par aktualitātēm ugunsdzēsības un glābšanas dienestu sadarbībā pierobežas reģionos, piekrastē un jūrā.

**2.8.Nodokļu jautājumi pierobežas reģionos**

Jautājuma būtība:

* Nerezidentu iedzīvotāju ienākuma nodokļa (turpmāk – IIN) iekasēšana (jautājums ierosināts no Igaunijas puses), un
* sociālā apdrošināšana un pakalpojumi (ar to saistīta pašvaldības teritorijā deklarēto iedzīvotāju skaita problēma, kas savukārt skar pašvaldības budžeta ieņēmumus - jautājums ierosināts no Valkas novada puses).

Gadījumos, kad Valkā deklarēta persona ir nodarbināta Valgā, tās IIN tiek iekasēts Igaunijas valsts budžetā, nevis Valgas pašvaldības budžetā, kur persona faktiski strādā. Rodas situācija, ka ieņēmumi neienāk ne tās pašvaldības budžetā, kur persona dzīvo un kuras infrastruktūru izmanto, ne tur, kur persona strādā.

Turklāt Valkas iedzīvotāji deklarējas Valgā arī labāka sociālā nodrošinājuma dēļ. Valkas novada pašvaldības dome informē, ka 999 cilvēki, kas faktiski dzīvo Valkā ir dzīvesvietu deklarējuši Valgā, lai saņemtu kvalitatīvākus veselības aprūpes pakalpojumus un sociālo palīdzību, tādējādi samazinot Valkas novada pašvaldības budžeta ieņēmumus.

|  |  |
| --- | --- |
| **Par nozari atbildīgās Latvijas institūcijas viedoklis vai priekšlikums** | **Igaunijas puses viedoklis vai priekšlikums** |
| Valkas novada pašvaldības priekšlikums: ir nepieciešams veikt izņēmuma regulējumu normatīvajos aktos, kas regulē pašvaldību budžeta ieņēmumus, ņemot vērā Valkas novada īpatnējo situāciju.  Finanšu ministrijas viedoklis:  - Pašvaldības budžeta ieņēmumus saistībā ar pašvaldības teritorijā deklarēto iedzīvotāju skaitu regulē Pašvaldību finanšu izlīdzināšanas likums. Finanšu ministrija norāda, ka Pašvaldību finanšu izlīdzināšanas likums paredz visām Latvijā esošām pašvaldībām vienādus nosacījumus izlīdzināšanas aprēķinu veikšanai, un neparedz izņēmumus kādai konkrētai pašvaldībai, līdz ar to minētajā likumā nav iespējams paredzēt izņēmuma normas, lai atrisinātu Valkas novada pašvaldības norādīto problēmu saistībā ar Valkas iedzīvotāju dzīvesvietas deklarēšanu Valgā.  Attiecībā uz nerezidentu iedzīvotāju ienākuma nodokļa novirzīšanu tās pašvaldības budžetā, kur nerezidents ir faktiski nodarbināts, norādām, ka situācija Latvijā jau šobrīd atbilst izteiktajam priekšlikumam, proti, atbilstoši likuma “Par iedzīvotāju ienākuma nodokli” 26.panta piektajai daļai ārvalstu nodokļa maksātāja (nerezidenta) nodokļa summa no Latvijā gūtā ienākuma (no ienākuma no algota darba), ievērojot gadskārtējā valsts budžeta likumā noteikto sadalījumu, tiek ieskaitīta valsts pamatbudžetā un pašvaldības budžetā pēc darba devēja atrašanās vietas. Līdz ar to jautājums ir risināms Igaunijas pusē, kur, saskaņā ar aprakstā sniegto informāciju, no nerezidentu darba algām iekasētie nodokļi tiek ieskaitīti Igaunijas valsts budžetā.  Finanšu ministrija ierosina atbalstīt Igaunijas puses priekšlikumu par abu valstu nodokļu speciālistu dalību SVK sēdē, lai apspriestu iespējas grozīt Latvijas un Igaunijas nodokļu konvenciju, nolūkā noteikt īpašu kārtību pierobežas reģionu iedzīvotājiem, un deleģēt Finanšu ministrijas pārstāvi. | Igaunijas puses viedoklis:  Attiecīgajām Igaunijas un Latvijas ministrijām apsvērt iespēju, nerezidentu IIN novirzīt tās (pierobežas) pašvaldības budžetā, kur nerezidents ir faktiski nodarbināts.  Aicināt abu valstu nodokļu speciālistus uz SVK kārtējo sēdi, lai apspriestu iespējas grozīt Latvijas Republikas valdības un Igaunijas Republikas valdības konvenciju par nodokļu dubultās uzlikšanas un nodokļu nemaksāšanas novēršanu attiecībā uz ienākuma nodokļiem (turpmāk – Latvijas un Igaunijas nodokļu konvencija) un noteikt īpašu kārtību pierobežas reģionu iedzīvotājiem. |

**Latvijas priekšlikums jautājuma virzībai:**

Atbalstīt Igaunijas puses priekšlikumu par abu valstu nodokļu speciālistu dalību SVK sēdē, lai apspriestu iespējas grozīt Latvijas un Igaunijas nodokļu konvenciju, nolūkā noteikt īpašu kārtību pierobežas reģionu iedzīvotājiem, un deleģēt Finanšu ministrijas pārstāvi dalībai SVK.

**2.9. Tūrisma attīstības jautājuma virzība**

|  |  |
| --- | --- |
| **Par nozari atbildīgās Latvijas institūcijas viedoklis vai priekšlikums** | **Igaunijas puses viedoklis vai priekšlikums** |
| Atbilstoši SVK kompetencei, izvērtējot pašreiz spēkā esošos normatīvos aktus tūrisma jomā, Ekonomikas ministrija nav konstatējusi nepieciešamību veikt grozījumus vai papildinājumus tajos, kā arī nav informēta par Latvijas un Igaunijas pārrobežu sadarbības problēmām tūrisma jomā, kas radušās normatīvo aktu nepilnību dēļ.  Ņemot vērā, ka sadarbību starp Latviju un Igauniju tūrisma jomā veicina *Latvijas Republikas valdības, Igaunijas Republikas valdības un Lietuvas Republikas valdības nolīgums par sadarbību tūrisma jomā*, kā arī nacionālo tūrisma administrāciju savstarpēji noslēgtais līgums un katru gadu atjaunotais kopīgo mārketinga aktivitāšu plāns, papildus aktivitātes SVK līmenī nav nepieciešamas. | Neiekļaut jautājumu SVK darba kārtībā sakarā ar to, ka specifiskas pārrobežu problēmas tūrisma jomā nav konstatētas, pārrobežu tūrisma potenciāla attīstīšanai 2014.-2020.gadā ir pieejams Igaunijas-Latvijas pārrobežu sadarbības programmas finansējums, kā arī notiek sadarbība starp tūrisma jomas speciālistiem un organizācijām. |

**Latvijas priekšlikums jautājuma virzībai:**

Jautājumu par tūrisma attīstību turpmāk neiekļaut SVK darba kārtībā, jo pēc situācijas analīzes netika konstatēta nepieciešamība jautājumu risināt SVK formātā.

**2.10.Kopīgu pasākumu plānošana pierobežas reģionos**

|  |  |
| --- | --- |
| **Par nozari atbildīgās Latvijas institūcijas viedoklis vai priekšlikums** | **Igaunijas puses viedoklis vai priekšlikums** |
| Kultūras ministrija informēja par notiekošo sadarbību kultūras jomā starp abām valstīm, kā arī par kopīgiem pasākumiem, kurus ir plānots īstenot sadarbībā ar Igauniju Latvijas simtgades svinību ietvaros. | Pēc situācijas analīzes netika konstatēta nepieciešamība jautājumu risināt SVK formātā. |

**Latvijas priekšlikums jautājuma virzībai:**

1. jautājumu par kopīgu kultūras pasākumu plānošanu pierobežas reģionos turpmāk neiekļaut jautājumu SVK darba kārtībā, jo pēc situācijas analīzes netika konstatēta nepieciešamība jautājumu risināt SVK formātā;
2. pēc nepieciešamības un abpusējās vienošanās ar Igaunijas pusi, informēt SVK dalībniekus par aktualitātēm kultūras jomā (piemēram Igaunijas un Latvijas simtgades pasākumu plānošanu).

**2.11.Līgums par iedzīvotāju reģistra datu apmaiņu starp Igauniju un Latviju**

Jautājuma būtība: Igaunijas Iekšlietu ministrija ierosina iekļaut Latvijas - Igaunijas SVK darba kārtībā jautājumu par līguma slēgšanu starp Igauniju un Latviju par iedzīvotāju reģistra datu apmaiņu starp abām valstīm. Tiek norādīts, ka šāda līguma parakstīšana stiprinās un attīstīs sadarbību starp abām valstīm personu brīvas pārvietošanās jomā, uzlabojot valsts iestāžu pienākumu izpildes efektivitāti. Papildus nepieciešams uzturēt un analizēt statistikas datus par personām no Latvijas, kuras dzīvo un ir saņēmušas uzturēšanās atļaujas Igaunijā un otrādi. Igaunijas Ārlietu ministrija norāda, ka šāds līgums tika sagatavots jau 2010.gadā un šobrīd ir nepieciešams pabeigt iesākto līguma parakstīšanas procesu, nosakot skaidrus rezultātus un laika grafiku, kas ļaus ministrijām labāk plānot ar līgumu saistītās aktivitātes.

|  |  |
| --- | --- |
| **Par nozari atbildīgās Latvijas institūcijas viedoklis vai priekšlikums** | **Igaunijas puses viedoklis vai priekšlikums** |
| Saskaņā ar Iekšlietu ministrijas sniegto informāciju, š.g. augustā notika minētā līguma teksta saskaņošanas process. SVK iesaistīšana nebūtu lietderīga, jo līguma saskaņošanas process ir noslēguma stadijā. | Iekļaut Latvijas - Igaunijas SVK darba kārtībā jautājumu par līguma slēgšanu starp Igauniju un Latviju par iedzīvotāju reģistra datu apmaiņu starp abām valstīm. |

**Latvijas priekšlikums jautājuma virzībai:**

Neiekļaut jautājumu par līgumu par iedzīvotāju reģistra datu apmaiņu starp Igauniju un Latviju SVK darba kārtībā saskaņā ar to, ka līguma saskaņošanas process ir noslēguma stadijā.

**3. Turpmākā darbība SVK ietvaros 2017.gadā**

Latvijas-Igaunijas SVK sēdē pusēm ir jāvienojas par sadarbības turpinājumu 2017.gadā, tās formātu, piemēram, veidojot atsevišķas speciālistu darba grupas, un saturu – jautājumiem, kas turpmāk tiks risināti SVK ietvaros.

Pamatojoties uz iepriekšminēto, turpmāk ir nepieciešams:

1. Atbildīgajām institūcijām, kuru pārstāvji ir apstiprināti Latvijas-Igaunijas SVK, 2017.gadā piedalīties un savas kompetences ietvaros nodrošināt viedokļa paušanu un pozīcijas aizstāvēšanu atbilstoši informatīvajā ziņojumā iekļautajiem priekšlikumiem, sekmēt SVK sēdē pieņemto lēmumu īstenošanu un rīkoties atbilstoši SVK sēdē nolemtajam.
2. VARAM:
   1. koordinēt Latvijas puses SVK darbu, nepieciešamības gadījumā aktualizējot Latvijas delegācijas sastāvu dalībai SVK sēdēs;
   2. organizēt komisijas sēdi 2017.gada sākumā un nodrošināt tās vadību.
3. Vides aizsardzības un reģionālas attīstības ministram pirms nākamas komisijas sēdes normatīvajos aktos noteiktajā kārtībā iesniegt Ministru kabinetā informatīvo ziņojumu par Latvijas viedokli Latvijas – Igaunijas Starpvaldību komisijā pārrobežu sadarbības veicināšanai.

Vides aizsardzības un reģionālās

attīstības ministrs K.Gerhards

Vīza: valsts sekretārs R.Muciņš

12.12.2016.

4 877

A.Djakova

67026473, [anna.djakova@varam.gov.lv](mailto:anna.djakova@varam.gov.lv)

A.Škabireva

67026468, [Anna.Skabireva@varam.gov.lv](mailto:Anna.Skabireva@varam.gov.lv)

1. Rozentale, S., Livina, A., Brigsa, S., Andersons, A., Kreituze, I. (2016). Valmierā un Vidzemes reģionā piedāvātās izglītības atbilstība uzņēmēju pieprasījumam un nodarbinātības prognozēm. Valmieras pilsētas pašvaldība, Vidzemes Augstskola, Latvija. [↑](#footnote-ref-1)
2. Tādā gadījumā būtu nepieciešams pilnībā izpildīt arī Eiropas Parlamenta un Padomes 2007.gada 23.oktobra regulas (EK) Nr. [1371/2007](http://eur-lex.europa.eu/eli/reg/2007/1371?locale=LV) par dzelzceļa pasažieru tiesībām un pienākumiem prasības. Šobrīd attiecībā uz iekšzemes dzelzceļa pasažieru pārvadājumiem šī regula tiek piemērota, izpildot minimālās prasības, jo Latvija ir izmantojusi dalībvalsts tiesības noteikt ilgākais līdz 2019.gada 3.decembrim attiecībā uz šādiem pārvadājumiem atbrīvojumu no pārējo regulas prasību ievērošanas. [↑](#footnote-ref-2)
3. Sabiedriskā transporta pakalpojumu likums, kas attiecas uz sabiedriskā transporta pakalpojumu “Latvijas teritorijā”, 1.panta pirmās daļas 8) punkts nosaka – reģionālās starppilsētu nozīmes maršruts – maršruts, kas nodrošina pārvietošanos valsts teritorijā galvenokārt no vienas administratīvās teritorijas uz administratīvo teritoriju citā plānošanas reģionā, kas savieno republikas pilsētas. [↑](#footnote-ref-3)